钦定古今图书集成/明伦汇编/皇极典/第253卷 > 真德秀大学衍义 > 临民之敬
## 钦定古今图书集成/明伦汇编/皇极典/第253卷 > 真德秀大学衍义 > 临民之敬

《五子之歌》，其一曰：“皇祖有训，民可近，不可下。民惟邦
本，本固邦宁。予视天下，愚夫愚妇。一能胜予，一人三
失。怨岂在明，不见是图。予临兆民，懔乎若朽索之驭
六马。为人上者，奈何不敬！”

臣按：君之与民，以分言之，则若霄壤之不侔，以情言之则若心体之相资，故可亲而近之，不可卑而远之也。国之有民犹木之有根，根摇则木拔，民离则国危，匹夫匹妇若无所知，然，离而听之则愚，合而听之则圣，故大禹自谓“天下之愚夫愚妇有能胜我者” ，盖众多之智虑，虽圣人有不能加焉，敢以己之圣为可恃而民之愚为可忽乎？“三失” ，谓失之众也。一失犹不可，况至于三？凡民情之怨忿，其端甚微，其极至于不可御。图于未形则易，救于已著则难。六马者，驾车之马，而六辔所以驭之。车赖马，马赖辔，犹君之赖民也。《朽索》驭马必危，非道临民必离，故大禹之心，常懔乎其不自保也。然则为人上者，奈何不敬后世之君以一人而肆于民上者，视《大禹》之训，宜知戒矣。

《召诰》：“呜呼！有王虽小，元子哉！其丕能𫍯于小民。今休
王不敢后用顾畏于民喦。”

臣按：成王幼冲在位，召公元老，恐其未知民之可畏也，则叹息而言，王之年虽小而任则重，若能大和于小民则善矣。盖小民虽甚微而至为可畏，王其毋或敢后用，顾畏于民之喦险可也，夫若民何其险耶？曰朽索驭马，前圣言之，水能覆舟，后贤喻之，天下之险孰逾乎此，召公此篇言畏天必及民，是畏民当如畏天也。周公作《康诰》，亦曰：“迪畏天，显小民。” 《多士》曰：“罔顾于天，显民祗。” 周召之启告其君者，如出一口，人主其可不深念哉！

《孟子》曰：“民为贵，社稷次之，君为轻。”

臣按：君者神人之主，君为贵，社稷次之而民又次之，乃其常也，而《孟子》顾反言之，何哉？战国之时视民如草芥，不知废兴存亡皆此焉出，故其言若此。使知民之贵甚于社稷，其敢以君之贵而嫚其民乎？